title: Odluka Vijeća (ZVSP) 2021/2133 od 2. prosinca 2021. o potpori sveobuhvatnom programu za potporu naporima za sprečavanje i suzbijanje nezakonite trgovine malim i lakim oružjem (SALW) i konvencionalnim streljivom u jugoistočnoj Europi

text:
                  3.12.2021

                  HR

                  Službeni list Europske unije

                  L 432/36

         ODLUKA VIJEĆA (ZVSP) 2021/2133
         od 2. prosinca 2021.
         o potpori sveobuhvatnom programu za potporu naporima za sprečavanje i suzbijanje nezakonite trgovine malim i lakim oružjem (SALW) i konvencionalnim streljivom u jugoistočnoj Europi
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 19. studenoga 2018. donijelo Strategiju EU-a protiv nezakonitog vatrenog oružja, malog i lakog oružja („SALW”) i pripadajućeg streljiva pod naslovom „Osiguravanje oružja, zaštita građana” („Strategija EU-a za SALW”).

                     (2)

                     Već više od tri desetljeća države jugoistočne Europe suočavaju se sa znatnim rizicima i izazovima povezanima s destabilizirajućim gomilanjem i nekontroliranim širenjem nezakonitog malog i lakog oružja (SALW) i konvencionalnog streljiva preko svojih granica te na svojem državnom području. Ti rizici imaju šire negativne posljedice za Europu u cjelini i izvan nje. U Strategiji EU-a za SALW navodi se da iako je posljednjih godina ostvaren znatan napredak, osobito u jugoistočnoj Europi, količina zaliha malog i lakog oružja i streljiva, neprimjereni uvjeti skladištenja, rašireno nezakonito posjedovanje i nedostaci u provedbi i dalje ograničavaju učinkovitu kontrolu vatrenog oružja te malog i lakog oružja u dijelovima zapadnog Balkana.

                     (3)

                     Na regionalnoj razini, Strategijom EU-a za SALW Unija i njezine države članice obvezuju se pružati pomoć u jačanju kapaciteta za kazneni progon kako bi se utvrdile, spriječile i zabranile mreže za nezakonitu trgovinu te spriječilo da preko nezakonitog tržišta vatreno oružje dođe u ruke terorista i kriminalaca, među ostalim blokiranjem nezakonitog financiranja i prijevoza oružja te jačanjem uloge granične policije, carine i lučke uprave u borbi protiv nezakonitih tokova oružja u pomorskom prometu. Unija i njezine države članice predane su pomaganju drugim zemljama da poboljšaju sigurnost državnih zaliha i upravljanje njima, jačanjem nacionalnih zakonodavnih i upravnih okvira te jačanjem institucija koje reguliraju zakonitu nabavu i upravljanje zalihama malog i lakog oružja i streljiva za obrambene i sigurnosne snage.

                     (4)

                     U skladu sa Strategijom EU-a za SALW Unija će ojačati dijalog i suradnju s regionalnim organizacijama koje rade na kontroli malog i lakog oružja usklađivanjem svojih aktivnosti s regionalnim strategijama i akcijskim planovima.

                     (5)

                     Države sudionice Organizacije za europsku sigurnost i suradnju (OESS) donijele su 2000. Dokument OESS-a o malom i lakom oružju (1) kojim su se obvezale na suzbijanje nezakonite trgovine malim i lakim oružjem u svim njezinim aspektima. U tom su dokumentu ujedno istaknuti destabilizirajući učinci koje prekomjerno gomilanje malog i lakog oružja, loše upravljanje njegovim zalihama i njegova loša sigurnost mogu imati na sigurnost na nacionalnoj, regionalnoj i međunarodnoj razini.

                     (6)

                     Nadalje, države sudionice OESS-a donijele su 2003. Dokument OESS-a o zalihama konvencionalnog streljiva (2), prepoznavši pritom rizike koje prekomjerno gomilanje konvencionalnog streljiva ima za sigurnost i zaštitu. Kako bi se suočile s tim rizicima, odlučile su uspostaviti praktičan postupak za pružanje pomoći pri uništavanju viška konvencionalnog streljiva i/ili unapređivanju upravljanja zalihama i sigurnosnih praksi.

                     (7)

                     U dokumentima OESS-a o malom i lakom oružju i zalihama konvencionalnog streljiva uništavanje je utvrđeno kao preferirana metoda uklanjanja viška malog i lakog oružja i konvencionalnog streljiva.

                     (8)

                     U okviru projekta koji se podupire ovom Odlukom Vijeća uzet će se u obzir druge regionalne inicijative, posebno Plan za zapadni Balkan (3), rad Programa Ujedinjenih naroda za razvoj (UNDP)/Centra za kontrolu malog i lakog oružja za jugoistočnu i istočnu Europu (SEESAC) i relevantne aktivnosti Europske komisije u jugoistočnoj Europi povezane s kontrolom oružja i nezakonitom trgovinom oružjem.
                     Projekt će se odvijati u koordinaciji s drugom povezanom pomoći Unije jurisdikcijama u jugoistočnoj Europi (odluke Vijeća (ZVSP) 2018/101 (4) i (ZVSP) 2017/915) (5), regionalnom suradnjom sa zapadnim Balkanom u području kontrole malog i lakog oružja koju provode UNDP/SEESAC (odluke Vijeća (ZVSP) 2019/2011 (6), (ZVSP) 2018/1788 (7) i (ZVSP) 2016/2356 (8)) te suradnjom tijela za kazneni progon iz EU-a i iz jugoistočne Europe u području trgovine vatrenim oružjem, uz potporu GU HOME Europske Komisije, Agencije Europske unije za suradnju tijela za izvršavanje zakonodavstva (Europol) i Europske multidisciplinarne platforme za borbu protiv kaznenih djela (EMPACT).

                     (9)

                     Unija je prethodno podupirala aktivnosti OESS-a Odlukom Vijeća 2012/662/ZVSP (9) o potpori aktivnostima za smanjenje rizika od nezakonite trgovine i prekomjernog gomilanja malog i lakog oružja u regiji koju obuhvaća OESS. Vijeće je 4. kolovoza 2017. donijelo Odluku (ZVSP) 2017/1424 o potpori aktivnostima OESS-a radi smanjivanja rizika od nezakonite trgovine malim i lakim oružjem te konvencionalnim streljivom i njihova prekomjernog gomilanja u Republici Sjevernoj Makedoniji i u Gruziji (10). Vijeće je 2. prosinca 2019. donijelo Odluku (ZVSP) 2019/2009 (11) o potpori naporima koje Ukrajina ulaže u suzbijanje nezakonite trgovine oružjem, streljivom i eksplozivima, u suradnji s OESS-om.

                     (10)

                     Na trećoj konferenciji Ujedinjenih naroda o preispitivanju napretka postignutog u provedbi Akcijskog programa UN-a protiv nezakonitog malog i lakog oružja, održanoj 30. lipnja 2018., donesen je zaključni dokument u kojem su države obnovile svoju predanost sprečavanju i suzbijanju preusmjeravanja malog i lakog oružja. Države su ponovno potvrdile da su spremne razvijati međunarodnu i jačati regionalnu suradnju s pomoću bolje koordinacije, savjetovanja, razmjene informacija i operativne suradnje, u kojima će sudjelovati relevantne regionalne i podregionalne organizacije, kao i tijela kaznenog progona, tijela nadležna za nadzor granica i tijela nadležna za izdavanje dozvola za izvoz i uvoz.

                     (11)

                     U Rezoluciji Opće skupštine Ujedinjenih naroda od 25. rujna 2015. pod naslovom „Promijeniti svijet: Program održivog razvoja do 2030.” potvrđuje se da je suzbijanje nezakonite trgovine malim i lakim oružjem potrebno za postizanje mnogih ciljeva održivog razvoja, uključujući one koji se odnose na mir, pravdu i snažne institucije, smanjenje siromaštva, gospodarski rast, zdravlje, rodnu ravnopravnost i sigurne gradove. Stoga su se u okviru cilja održivog razvoja br. 16.4 sve države obvezale na znatno smanjenje nezakonitih financijskih tokova i nezakonitih tokova oružja.

                     (12)

                     U programu za razoružanje pod naslovom „Osiguravanje naše zajedničke budućnosti”, koji je predstavljen 24. svibnja 2018., glavni tajnik UN-a pozvao je na rješavanje problema nezakonite trgovine konvencionalnim oružjem i njegova prekomjernog gomilanja te na podupiranje pristupa na razini zemalja u vezi s malim oružjem,

               DONIJELO JE OVU ODLUKU:

            Članak 1.

               1.   U cilju provedbe Strategije Unije za malo i lako oružje, svrha je ove Odluke smanjiti rizike od nezakonite trgovine malim i lakim oružjem i njegovog nekontroliranog širenja u jugoistočnoj Europi, iz jugoistočne Europe te u nju, koji ugrožavaju sigurnost tako što koče održivu izgradnju mira i društveno-gospodarski razvoj te doprinose narušavanju poretka, potiču terorizam i kriminalno nasilje ili dovode do nastavka sukoba.

               2.   Na temelju stavka 1. ciljevi su ove Odluke sljedeći:

                           (a)

                           smanjiti rizik od širenja i zlouporabe malog i lakog oružja u Republici Albaniji;

                           (b)

                           podupirati Bosnu i Hercegovinu u ublažavanju sigurnosnih rizika povezanih s nezakonitim posjedovanjem i zlouporabom malog i lakog oružja i pripadajućeg streljiva te trgovinom njima;

                           (c)

                           podupirati jačanje postojeće sposobnosti K-9 kosovske (*) policije i njezin izravan doprinos sprečavanju, suzbijanju i istrazi zlouporabe malog i lakog oružja, streljiva i eksploziva te trgovine njima na zapadnom Balkanu;

                           (d)

                           smanjiti rizik od širenja oružja i zlouporabe malog i lakog oružja u Republici Sjevernoj Makedoniji povećanjem kapaciteta za sprečavanje, otkrivanje, analizu i istragu u Ministarstvu unutarnjih poslova i drugim vladinim organizacijama;

                           (e)

                           smanjiti rizik od neplaniranih eksplozija na lokacijama na kojima se skladišti streljivo te smanjiti preusmjeravanje malog i lakog oružja/zaliha konvencionalnog streljiva iz skladišta Ministarstva obrane Crne Gore;

                           (f)

                           smanjiti sigurnosne rizike povezane s nezakonitim posjedovanjem malog i lakog oružja, zlouporabom zakonitog malog i lakog oružja te nezakonitom trgovinom tim oružjem u Srbiji;

                           (g)

                           pomoći državama sudionicama OESS-a bolje planiranje, provedbu i, ako je potrebno, jačati njihove obveze u pogledu suzbijanja nezakonitog širenja malog i lakog oružja/zaliha konvencionalnog streljiva.

               3.   Korisnici projekta su:

                           (a)

                           ovlaštena tijela u jugoistočnoj Europi koja su odgovorna za sprečavanje i suzbijanje nezakonite trgovine malim i lakim oružjem i konvencionalnim streljivom, odnosno komisije/odbori za malo i lako oružje, ministarstva unutarnjih poslova i tijela kaznenog progona kao što je policija. Druga su uključena tijela ministarstva sigurnosti, uredi tužitelja, sudovi i zatvorske službe u Bosni i Hercegovini te Ministarstvo obrane u Crnoj Gori. U Srbiji se projektom predviđa i suradnja s organizacijama civilnog društva koje se bave pitanjima kontrole malog i lakog oružja (izravni korisnici);

                           (b)

                           stanovništvo jurisdikcija u jugoistočnoj Europi i njezinu europskom susjedstvu koje je ugroženo upotrebom nezakonitog malog i lakog oružja i konvencionalnog streljiva u svrhu kriminalnih aktivnosti, terorizma i nasilne zlouporabe (neizravni korisnici);

                           (c)

                           ovlaštena tijela u Uniji i državama članicama koja imaju koristi od poboljšanih kapaciteta kontrole malog i lakog oružja/konvencionalnog streljiva u jugoistočnoj Europi putem, među ostalim, bolje razmjene informacija te mjera koordinacije i suradnje kao što su utvrđivanje rizika, istraga i praćenje, otkrivanje i zapljena nezakonitog malog i lakog oružja i konvencionalnog streljiva (neizravni korisnici).

               4.   Detaljan opis projekta naveden je u Prilogu ovoj Odluci.

            Članak 2.

               1.   Visoki predstavnik Unije za vanjske poslove i sigurnosnu politiku („Visoki predstavnik”) odgovoran je za provedbu ove Odluke.

               2.   Tehničku provedbu projekta iz članka 1. („projekt”) izvršava Tajništvo OESS-a.

               3.   Tajništvo OESS-a svoje zadaće provodi pod odgovornošću Visokog predstavnika. Visoki predstavnik u tu svrhu s Tajništvom OESS-a sklapa potrebne aranžmane.

            Članak 3.

               1.   Financijski referentni iznos za provedbu projekta koji financira Unija iznosi EUR 4 208 827.

               2.   Rashodima koji se financiraju iz referentnog iznosa utvrđenog u stavku 1. upravlja se u skladu s postupcima i pravilima koji se primjenjuju na opći proračun Unije.

               3.   Komisija nadzire ispravnost upravljanja rashodima iz stavka 1. U tu svrhu s Tajništvom OESS-a sklapa potrebni sporazum o financiranju. U sporazumu o financiranju utvrđuje se da Tajništvo OESS-a mora osigurati vidljivost doprinosa Unije u skladu s njegovom veličinom.

               4.   Komisija nastoji sklopiti sporazum o financiranju iz stavka 3. što je prije moguće nakon stupanja na snagu ove Odluke. Ona obavješćuje Vijeće o svim poteškoćama u tom procesu i o datumu sklapanja sporazuma o financiranju.

            Članak 4.

               1.   Visoki predstavnik izvješćuje Vijeće o provedbi ove Odluke na temelju redovitih opisnih izvješća koja priprema Tajništvo OESS-a. Ta su izvješća temelj za evaluaciju koju provodi Vijeće.

               2.   Komisija izvješćuje o financijskim aspektima projekta iz članka 1.

            Članak 5.

               1.   Ova Odluka stupa na snagu na dan donošenja.

               2.   Ova Odluka prestaje važiti 36 mjeseci nakon datuma sklapanja sporazuma o financiranju iz članka 3. stavka 3. Međutim, ona prestaje važiti šest mjeseci nakon datuma njezina stupanja na snagu ako se u tom razdoblju sporazum ne sklopi.

            Sastavljeno u Bruxellesu 2. prosinca 2021.

                  Za Vijeće

                  Predsjednik

               J. VRTOVEC

            (1)  FSC.DOC/1/00/Rev.1

            (2)  FSC.DOC/1/03/Rev.1

            (3)  Na sastanku na vrhu o zapadnom Balkanu u Londonu 10. srpnja 2018. donesen je „Regionalni plan za održivo rješavanje problema nezakonitog posjedovanja i zlouporabe malog i lakog oružja (SALW) i pripadajućeg streljiva te trgovanja njima na zapadnom Balkanu do 2024.”

            (4)  Odluka Vijeća (ZVSP) 2018/101 od 22. siječnja 2018. o promicanju učinkovitih kontrola izvoza oružja (SL L 17, 23.1.2018., str. 40.).

            (5)  Odluka Vijeća (ZVSP) 2017/915 od 29. svibnja 2017. o aktivnostima Unije za širenje suradnje u cilju potpore provedbi Ugovora o trgovini oružjem (SL L 139, 30.5.2017., str. 38.).

            (6)  Odluka Vijeća (ZVSP) 2019/2111 od 9. prosinca 2019. za potporu aktivnostima SEESAC-a za razoružanje i kontrolu oružja u jugoistočnoj Europi kojima se smanjuje prijetnja koju predstavljaju nezakonito malo i lako oružje i pripadajuće streljivo (SL L 318, 10.12.2019., str. 147.).

            (7)  Odluka Vijeća (ZVSP) 2018/1788 od 19. studenoga 2018. o potpori Centru za kontrolu malog i lakog oružja za jugoistočnu i istočnu Europu (SEESAC) radi provedbe Regionalnog plana za suzbijanje nezakonitog trgovanja oružjem na zapadnom Balkanu (SL L 293, 20.11.2018., str. 11.).

            (8)  Odluka Vijeća (ZVSP) 2016/2356 od 19. prosinca 2016. za potporu aktivnostima SEESAC-a za razoružanje i nadzor naoružanja u jugoistočnoj Europi u okviru Strategije EU-a za suzbijanje nezakonitog prikupljanja i trgovanja malim i lakim oružjem (SALW) i pripadajućim streljivom (SL L 348, 21.12.2016., str. 60.).

            (9)  Odluka Vijeća 2012/662/ZVSP od 25. listopada 2012. o potpori aktivnostima za smanjenje rizika nezakonite trgovine, i prekomjernog prikupljanja, malog i lakog oružja u regiji koju obuhvaća Organizacija za europsku sigurnost i suradnju (OESS) (SL L 297, 26.10.2012., str. 29.).

            (10)  SL L 204, 5.8.2017., str. 82.

            (11)  Odluka Vijeća (ZVSP) 2019/2009 od 2. prosinca 2019. o potpori naporima koje Ukrajina ulaže u suzbijanje nezakonite trgovine oružjem, streljivom i eksplozivima, u suradnji s OESS-om (SL L 312, 3.12.2019., str. 42.).

            (*)  Ovim se nazivom ne dovode u pitanje stajališta o statusu te je on u skladu s RVSUN-om 1244/1999 i mišljenjem Međunarodnog suda o proglašenju neovisnosti Kosova.

            PRILOG
            PROJEKTNI DOKUMENT
            SVEOBUHVATNI PROGRAM OESS-A ZA POTPORU NAPORIMA ZA SPREČAVANJE I SUZBIJANJE NEZAKONITOG TRGOVANJA MALIM I LAKIM ORUŽJEM I KONVENCIONALNIM STRELJIVOM U JUGOISTOČNOJ EUROPI – HR(2021) 138
            1.   Kontekst

            Države jugoistočne Europe više od tri desetljeća suočavaju se sa znatnim rizicima i izazovima povezanima s destabilizirajućim gomilanjem te nekontroliranim širenjem nezakonitog malog i lakog oružja (SALW) i konvencionalnog streljiva preko svojih granica te na svojem području. Navedeni rizici imaju šire negativne posljedice za cijelu Europu i druge dijelove svijeta.
            Jugoistočna Europa i dalje izaziva zabrinutost te ostaje važan izazov s aspekta Strategije EU-a za suzbijanje nezakonitog vatrenog oružja, malog i lakog oružja i pripadajućeg streljiva („Strategija EU-a o malom i lakom oružju”). U toj strategiji navodi se da, iako je posljednjih godina ostvaren znatan napredak, osobito u jugoistočnoj Europi, opseg gomilanja malog i lakog oružja i streljiva, neprimjereni uvjeti skladištenja, rašireno nezakonito posjedovanje i nedostaci u provedbi i dalje ograničavaju učinkovitu kontrolu vatrenog oružja / malog i lakog oružja u dijelovima zapadnog Balkana.
            Stoga se u toj strategiji, u vezi sa zapadnim Balkanom, utvrđuje sveobuhvatan skup mjera, primjerice [...] „smanjenj[e] viška zaliha SALW-a i streljiva, smanjenj[e] nezakonitog posjedovanja, borb[a] protiv preusmjeravanja oružja i trgovine oružjem, poboljšanj[e] označivanja, vođenja evidencije i praćenja SALW-a, ali i kapaciteta za zbrinjavanje, povećanj[e] svijesti i podupiranj[e] kapaciteta za izvršavanje zakonodavstva, [...] te [nastavak pružanja] potpore nacionalnim sustavima kontrole i [uzimanje] u obzir [relevantnih regionalnih inicijativa] za borbu protiv nezakonitog SALW-a i pripadajućeg streljiva, kao što je Regionalni plan za održivo rješavanje problema nezakonitog posjedovanja i zlouporabe SALW-a / vatrenog oružja i pripadajućeg streljiva te trgovanja njima na zapadnom Balkanu do 2024.; inicijativa koju su podržale Francuska i Njemačka”.
            Nasljeđe prošlih sukoba u regiji zajedno s nepravodobnom i neodgovarajućom demobilizacijom, razoružanjem i reintegracijom, kao i loša implementacija centraliziranih sustava kontrole malog i lakog oružja i zaliha konvencionalnog streljiva (SCA), očituju se u:

                        •

                        nezakonitom trgovanju malim i lakim oružjem i konvencionalnim streljivom te njihovu širenju unutar i izvan granica jugoistočne Europe;

                        •

                        nezakonitom preusmjeravanju malog i lakog oružja i konvencionalnog streljiva;

                        •

                        uporabi nezakonitog/krijumčarenog malog i lakog oružja i konvencionalnog streljiva u terorističkim, kriminalnim aktivnostima i nasilnim kaznenim djelima u regiji i izvan nje;

                        •

                        gubitku i krađi malog i lakog oružja i konvencionalnog streljiva iz službenih skladišta i skrovišta (i njihovom posljedičnom nezakonitom širenju);

                        •

                        niskoj razini odgovornosti i transparentnosti u sprečavanju, upravljanju, provedbi i kontroli malog i lakog oružja i konvencionalnog streljiva.

                  Države sudionice OESS-a dogovorile su se da će surađivati na sveobuhvatnom rješavanju tih problema. Posebice su se obvezale na suzbijanje nezakonitog trgovanja i nekontroliranog širenja malog i lakog oružja i konvencionalnog streljiva u skladu s odredbama iz dokumenata OESS-a o malom i lakom oružju (FSC.DOC/1/00/Rev.1) i zalihama konvencionalnog streljiva (FSC.DOC/1/03/Rev.1).
            Države jugoistočne Europe radi rješavanja tih izazova i problema uputile su OESS-u 2019. službene zahtjeve za pomoć u području kontrole malog i lakog oružja i konvencionalnog streljiva (1). Te zahtjeve poslali su Ministarstvo unutarnjih poslova Albanije, Ministarstvo sigurnosti Bosne i Hercegovine, Ministarstvo unutarnjih poslova Republike Sjeverne Makedonije, Ministarstvo obrane Crne Gore i Ministarstvo unutarnjih poslova Srbije.
            2.   Opći cilj

            Smanjenje rizika od nezakonitog trgovanja i nekontroliranog širenja malog i lakog oružja u jugoistočnoj Europi, iz nje te u nju; naime, nezakonito trgovanje i nekontrolirano širenje ugrožavaju sigurnost i zaštitu jer koče održivu izgradnju mira i socioekonomski razvoj, doprinose narušavanju poretka, potiču terorizam i kriminalno nasilje odnosno dovode do nastavka sukoba.
            3.   Opis djelovanja

            Djelovanje se temelji na postupcima sustavne procjene potreba koji su provedeni u razdoblju 2019. – 2021. Tim postupcima provjereni su zahtjevi za pomoć i potvrđene su potrebe za potporom OESS-a, posebno u jačanju sposobnosti ovlaštenih tijela u sljedećim područjima:

                        •

                        upravljanje informacijama i razmjena informacija o sprečavanju i suzbijanju nezakonitog trgovanja malim i lakim oružjem;

                        •

                        kapaciteti jedinica sa službenim psima za otkrivanje i zapljenu nezakonitog malog i lakog oružja i konvencionalnog streljiva;

                        •

                        podizanje javne svijesti i zalaganje za sprečavanje i suzbijanje nezakonitog trgovanja malim i lakim oružjem i konvencionalnim streljivom;

                        •

                        regulatorni i operativni okvir za onesposobljavanje malog i lakog oružja;

                        •

                        upravljanje zalihama malog i lakog oružja i njihova zaštita.

                  Djelovanje, tj. sveobuhvatni program OESS-a za potporu naporima za sprečavanje i suzbijanje nezakonitog trgovanja malim i lakim oružjem i konvencionalnim streljivom u jugoistočnoj Europi, koje čini sedam projekata OESS-a, sveobuhvatno odgovara na navedene zahtjeve, među ostalim jačanjem prekogranične/regionalne dinamike kako bi se učinkovitije, djelotvornije i snažnije sprečavalo i suzbijalo nezakonito trgovanje malim i lakim oružjem i konvencionalnim streljivom. Projekti su osmišljeni u bliskoj suradnji ovlaštenih tijela/institucija, Centra OESS-a za sprečavanje sukoba i operacija OESS-a na terenu u jugoistočnoj Europi.
            Sveobuhvatnim programom OESS-a putem njegovih projekata podupire se strategija EU-a o malom i lakom oružju, posebice međunarodna suradnja i pomoć povezana sa zapadnim Balkanom.
            Projektima se također nastoje ublažiti i spriječiti negativni učinci nezakonitog trgovanja malim i lakim oružjem i pripadajućim streljivom na održivi razvoj, čime se jačaju UN-ovi ciljevi održivog razvoja kao što su:

                        •

                        cilj 05.: postizanje rodne ravnopravnosti i jačanje položaja svih žena i djevojaka (npr. cilj 5.2.) i

                        •

                        cilj 16.: promicanje miroljubivih i uključivih društava za održivi razvoj, osiguravanje pristupa pravosuđu za sve i izgradnja učinkovitih, odgovornih i uključivih institucija na svim razinama (npr. ciljevi 16.1., 16.4. i 16.a).

                  Uz navedeno, prijedlozi su usklađeni s Planom za održivo rješavanje problema nezakonitog posjedovanja i zlouporabe malog i lakog oružja i pripadajućeg streljiva te trgovanja njima na zapadnom Balkanu do 2024 (2), kao i s relevantnim dionicima koji podupiru Plan i prate njegovu provedbu. Prijedlogom, posebice djelovanjima na zapadnom Balkanu, također se dopunjuje Strategija EU-a protiv nezakonitog vatrenog oružja, malog i lakog oružja i pripadajućeg streljiva (2018.) te se na taj način podupiru tijela u jugoistočnoj Europi pri usklađivanju s navedenom strategijom.
            3.1.   Projekt 1.: Pomoć nacionalnim tijelima Republike Albanije u smanjenju rizika od širenja i zlouporabe malog i lakog oružja

            3.1.1.   Cilj

            Cilj je projekta smanjiti rizik od širenja i zlouporabe malog i lakog oružja u Republici Albaniji.
            3.1.2.   Opis

            Nekontrolirano širenje i posjedovanje malog i lakog oružja, streljiva i eksploziva i dalje predstavlja veliku prijetnju javnoj sigurnosti te društvenom i gospodarskom razvoju u Albaniji. Loše kontrolirano i nezakonito malo i lako oružje podržava kriminalne elemente i organizirani kriminal te omogućuje nasilje i nesigurnost. Svi ti aspekti štetno utječu na mjere sigurnosti i izgradnje povjerenja u zemlji i regiji. Albanija je u listopadu 2019. zatražila pomoć na Forumu OESS-a za sigurnosnu suradnju.
            OESS je potvrdio nedostatke kapaciteta u:

                        a)

                        zakonodavnom i regulatornom okviru za onesposobljavanje vatrenog oružja i njegovoj propisnoj provedbi s poboljšanjem infrastrukture, opremanja i elemenata osposobljavanja;

                        b)

                        jedinicama sa službenim psima albanske državne policije pri otkrivanju malog i lakog oružja, streljiva i eksploziva;

                        c)

                        podizanju javne svijesti o opasnostima zlouporabe i širenja malog i lakog oružja.

                  Financijska sredstva Vijeća EU-a upotrijebit će se za uklanjanje nedostataka kapaciteta iz točaka od (a) do (c).
            Korisnici projekta, uz stanovništvo Albanije, brojna su nacionalna tijela s ovlastima u području kontrole malog i lakog oružja, posebice Nacionalno povjerenstvo za malo i lako oružje, Ministarstvo unutarnjih poslova Republike Albanije i albanska državna policija.
            3.1.3.   Očekivani rezultati

            Rezultat 1.: jačanje zakonodavnog okvira Republike Albanije u području s malog i lakog oružja i onesposobljavanja tog oružja.
            Pokazatelji:

                        —

                        postojanje normativnog okvira za kontrolu malog i lakog oružja u skladu s međunarodnim standardima;

                        —

                        postojanje objekata i praksi za onesposobljavanje malog i lakog oružja u skladu s obvezama OESS-a i međunarodnim standardima;

                        —

                        broj osposobljavanja i broj osoba osposobljenih za onesposobljavanje oružja ili nadzor procesa onesposobljavanja oružja.

                  Rezultat 2.: jačanje kapaciteta albanske policije za otkrivanje oružja i eksploziva.
            Pokazatelji:

                        —

                        postojanje normativnog okvira za unapređenje sposobnosti jedinica sa službenim psima u skladu s međunarodnim standardima;

                        —

                        postojanje objekata i infrastrukture za jedinice sa službenim psima u skladu s međunarodnim standardima i preporukama OESS-a;

                        —

                        broj osposobljavanja i broj osposobljenih osoba.

                  Rezultat 3.: jačanje javne svijesti o opasnostima malog i lakog oružja te pitanjima povezanima s kontrolom malog i lakog oružja.
            Pokazatelji:

                        —

                        broj smjernica ili regulatornih dokumenata o podizanju javne svijesti i informiranju javnosti (tj. komunikacijska strategija o malom i lakom oružju);

                        —

                        broj ažurnih kampanja za podizanje javne svijesti i informiranje javnosti o važnosti kontrole malog i lakog oružja, streljiva i eksploziva te o rizicima povezanima s njihovim nezakonitim posjedovanjem i zlouporabom, u skladu s usvojenom komunikacijskom strategijom o malom i lakom oružju;

                        —

                        udio ciljne publike (raščlanjen po spolu) koja je svjesna rizika od zlouporabe malog i lakog oružja.

                  3.1.4.   Aktivnosti

            3.1.4.1   Aktivnost povezana s poboljšanjem zakonodavnog okvira Republike Albanije u području malog i lakog oružja i onesposobljavanja tog oružja.
            Aktivnost će uključivati:

                        —

                        potporu razvoju podzakonskog akta o onesposobljavanju oružja i akcijskog plana za njegovu provedbu;

                        —

                        potporu uspostavi mehanizama za propisnu provedbu onesposobljavanja malog i lakog oružja i nadzor nad njime;

                        —

                        potporu izradi priručnika za osposobljavanje o onesposobljavanju malog i lakog oružja i osiguravanju nacionalnih i međunarodnih osposobljavanja za lokalne stručnjake.

                  3.1.4.2   Aktivnost povezana s jačanjem kapaciteta albanske policije za otkrivanje nezakonitog oružja i eksploziva.
            Aktivnost će uključivati:

                        —

                        razvoj stalnog operativnog postupka za uporabu kapaciteta jedinica sa službenim psima za otkrivanje malog i lakog oružja, kao i izradu glavnog plana u području jedinica sa službenim psima za modernizaciju tih sposobnosti;

                        —

                        program osposobljavanja o primjeni stalnog operativnog postupka za uporabu kapaciteta jedinica sa službenim psima za otkrivanje malog i lakog oružja;

                        —

                        pomoć u opremi i unapređenje infrastrukture jedinica sa službenim psima;

                        —

                        infrastrukturna unapređenja kućica za pse, uredskih objekata i područja jedinica sa službenim psima te nabava i primopredaja opreme za jedinice sa službenim psima radi povećanja kapaciteta za otkrivanje;

                        —

                        osiguravanje platforme za promicanje uporabe kapaciteta jedinica sa službenim psima organiziranjem natjecanja na nacionalnoj i regionalnoj razini.

                  3.1.4.3.   Aktivnost povezana s podizanjem javne svijesti o opasnostima malog i lakog oružja i pitanjima povezanima s kontrolom malog i lakog oružja.
            Aktivnost će uključivati:

                        —

                        potporu izradi koordinirane strategije za podizanje javne svijesti i komunikaciju;

                        —

                        potporu provedbi strategije za podizanje javne svijesti i komunikaciju.

                  3.2.   Projekt 2.: Rješavanje rizika za sigurnost i zaštitu od nezakonitog posjedovanja i zlouporabe malog i lakog oružja i pripadajućeg streljiva te trgovanja njima u Bosni i Hercegovini

            3.2.1.   Cilj

            Cilj je projekta podupirati Bosnu i Hercegovinu (BiH) u ublažavanju rizika za sigurnost i zaštitu povezanih s nezakonitim posjedovanjem i zlouporabom malog i lakog oružja i pripadajućeg streljiva te trgovanjem njima.
            3.2.2.   Opis

            Projektom se rješavaju visokoprioritetne potrebe navedene u zahtjevu za pomoć koji je Ministarstvo sigurnosti podnijelo u 2019. te se njime nastoji pružiti potpora BiH u ublažavanju rizika za sigurnost i zaštitu povezanih s nezakonitim posjedovanjem i zlouporabom malog i lakog oružja, streljiva i eksploziva te trgovanjem njima, čime se doprinosi sigurnosti i stabilnosti u zemlji i široj regiji.
            OESS je potvrdio nedostatke kapaciteta u:

                        a)

                        infrastrukturi za skladištenje malog i lakog oružja i streljiva tijelâ kaznenog progona, među ostalim postupcima i praksama za fizičku zaštitu zaliha i upravljanje njima;

                        b)

                        institucionalnom osvješćivanju i informiranju javnosti o kontroli malog i lakog oružja kao potpori koordinacijskom odboru za kontrolu malog i lakog oružja, među ostalim metodološkom pristupu i skupu alata za praćenje i evaluaciju;

                        c)

                        sposobnostima jedinica sa službenim psima u okviru tijela kaznenog progona za otkrivanje malog i lakog oružja, streljiva i eksploziva, među ostalim njihovu planiranju, zakonodavnom i operativnom okviru, opremi i infrastrukturi te elementima osposobljavanja;

                        d)

                        dostupnosti i usporedivosti podataka povezanih s malim i lakim oružjem potrebnih za učinkovito oblikovanje politika i operativni odgovor;

                        e)

                        onesposobljavanju malog i lakog oružja, među ostalim zakonodavnom i regulatornom okviru, osposobljavanju, opremi i infrastrukturnim elementima.

                  Financijska sredstva Vijeća EU-a upotrijebit će se za uklanjanje nedostataka kapaciteta iz točaka (c) i (d).
            Korisnici projekta, uz stanovništvo BiH, brojna su nacionalna tijela s ovlastima u području kontrole malog i lakog oružja, tj. tijela kaznenog progona, uključujući entitetska i kantonalna ministarstva unutarnjih poslova / policijske službe, Koordinacijski odbor za kontrolu malog i lakog oružja, Ministarstvo sigurnosti BiH, državna odvjetništva, sudove i zatvorske službe.
            3.2.3.   Očekivani rezultati

            Rezultat 1.: jačanje sposobnosti jedinica kaznenog progona sa službenim psima za otkrivanje malog i lakog oružja, streljiva i eksploziva.
            Pokazatelji:

                        —

                        brzina provedbe izrađenog glavnog plana za razvoj potrebnog zakonodavnog, infrastrukturnog i operativnog okvira za jedinice sa službenim psima;

                        —

                        udio polaznika osposobljavanja s vještinama potrebnima za učinkovitu primjenu stalnih operativnih postupaka;

                        —

                        broj jedinica sa službenim psima odnosno njihovih objekata unaprijeđenih u skladu s procjenom potreba koju je proveo OESS.

                  Rezultat 2.: razvoj integrirane međuinstitucionalne baze podataka o predmetima i sustav praćenja predmeta povezanih s malim i lakim oružjem i streljivom.
            Pokazatelji:

                        —

                        stupanj interoperabilnosti/kompatibilnosti metodologija prikupljanja podataka;

                        —

                        postojanje funkcionalnog međuinstitucionalnog informacijskog sustava koji omogućuje integrirano prikupljanje i analizu podataka o predmetima povezanima s malim i lakim oružjem i streljivom.

                  3.2.4.   Aktivnosti

            3.2.4.1.   Aktivnost povezana s jačanjem sposobnosti jedinica kaznenog progona sa službenim psima za otkrivanje malog i lakog oružja, streljiva i eksploziva.
            Aktivnost će uključivati:

                        —

                        potporu organizaciji radnih skupina i koordinacijskih sastanaka za izradu glavnog plana za jačanje kapaciteta jedinica sa službenim psima;

                        —

                        potporu izradi potrebnog zakonodavnog i operativnog okvira za uporabu kapaciteta jedinica sa službenim psima za otkrivanje malog i lakog oružja;

                        —

                        unapređenje infrastrukture za jedinice sa službenim psima i osiguravanje potrebne opreme;

                        —

                        organiziranje programa osposobljavanja o primjeni stalnog operativnog postupka za uporabu kapaciteta jedinica sa službenim psima za otkrivanje malog i lakog oružja;

                        —

                        uspostavu platforme za promicanje uporabe kapaciteta jedinica sa službenim psima organiziranjem natjecanja na nacionalnoj i regionalnoj razini.

                  3.2.4.2.   Aktivnost povezana s razvojem integrirane međuinstitucionalne baze podataka o predmetima i sustava praćenja predmeta povezanih s malim i lakim oružjem i streljivom.
            Aktivnost će uključivati:

                        —

                        potporu pri procjeni relevantnih pravnih i statističkih modela tijela kaznenog progona i sudstva pri uspostavi integrirane međuinstitucionalne evidencije malog i lakog oružja i streljiva;

                        —

                        potporu uspostavi sustava evidencije o malom i lakom oružju u BiH;

                        —

                        organizaciju osposobljavanja za korisnike sustava praćenja malog i lakog oružja u sudstvu i tijelima kaznenog progona.

                  3.3.   Projekt 3.: Potpora jačanju kapaciteta jedinica sa službenim psima kosovske (*)
               *policije za otkrivanje i zapljenu malog i lakog oružja, streljiva i eksploziva

            3.3.1.   Cilj

            Cilj je projekta potpora jačanju postojećih sposobnosti kosovskih policijskih jedinica sa službenim psima i njihov izravan doprinos sprečavanju, suzbijanju i istrazi zlouporabe malog i lakog oružja, streljiva i eksploziva te trgovanja njima na zapadnom Balkanu.
            3.3.2.   Opis

            Projekt je osmišljen u kontekstu kosovske strategije za kontrolu malog i lakog oružja koja je priložena akcijskom planu. Cilj mu je potpora jačanju postojećih sposobnosti kosovskih policijskih jedinica sa službenim psima i njihov izravan doprinos sprečavanju, suzbijanju i istrazi zlouporabe malog i lakog oružja, streljiva i eksploziva te trgovanja njima na zapadnom Balkanu.
            Projektom će se nastojati ukloniti potvrđeni nedostaci kapaciteta jedinica sa službenim psima pri sprečavanju, suzbijanju i istrazi zlouporabe malog i lakog oružja i trgovanja njime, uključujući regulatorni okvir, operativnu uporabu jedinica sa službenim psima, manjak ljudskih, infrastrukturnih i prijevoznih resursa.
            Uz stanovništvo Kosova, korisnik projekta jest kosovska policija.
            3.3.3.   Očekivani rezultat

            Rezultat 1.: jačanje regulatornog okvira i okvira osposobljavanja, kao i infrastrukture i opreme jedinica sa službenim psima za učinkovitije i djelotvornije sprečavanje, suzbijanje i istragu zlouporabe malog i lakog oružja, streljiva i eksploziva te trgovanja njima.
            Pokazatelji:

                        —

                        postojanje regulatornog okvira i okvira osposobljavanja jedinice sa službenim psima;

                        —

                        postojanje unaprijeđene infrastrukture i opreme jedinice sa službenim psima.

                  3.3.4.   Aktivnosti

            3.3.4.1.   Aktivnost povezana s poboljšanjem regulatornog okvira i okvira osposobljavanja, kao i infrastrukture i opreme jedinice sa službenim psima za učinkovitije i djelotvornije sprečavanje, suzbijanje i istragu zlouporabe malog i lakog oružja, streljiva i eksploziva te trgovanja njima.
            Aktivnost će uključivati:

                        —

                        osnivanje i aktivnosti radne skupine za poboljšanje sposobnosti jedinice sa službenim psima;

                        —

                        studijske posjete partnerima koji imaju napredan sustav za uporabu pasa za otkrivanje malog i lakog oružja, streljiva i eksploziva;

                        —

                        pružanje potpore odjelu za osposobljavanje korisnika u svrhu izrade plana osposobljavanja i razrade metodologije osposobljavanja koja će biti potpuno integrirana u stalni operativni postupak za osposobljavanje jedinica sa službenim psima i operacije jedinica sa službenim psima te uspostavu kruga stručnjaka za osposobljavanje;

                        —

                        potporu osiguravanju potrebne infrastrukture i opreme za osposobljavanje i taktičku i operativnu uspješnost jedinice sa službenim psima;

                        —

                        provedbu specijaliziranog i naprednog osposobljavanja za vodiče pasa.

                  3.4.   Projekt 4.: Pomoć nacionalnim tijelima Republike Sjeverne Makedonije u smanjenju rizika od širenja oružja i zlouporabe malog i lakog oružja

            3.4.1.   Cilj

            Cilj je projekta smanjiti rizik od širenja oružja i zlouporabe malog i lakog oružja u Republici Sjevernoj Makedoniji povećanjem kapaciteta Ministarstva unutarnjih poslova i drugih vladinih organizacija u pogledu sprečavanja, otkrivanja, analize i istraga.
            3.4.2.   Opis

            Projekt je osmišljen kao odgovor na zahtjev za pomoć koji je podnijela vlada Republike Sjeverne Makedonije (2019.) kako bi se ojačali kapaciteti Nacionalne komisije za malo i lako oružje i izgradile sposobnosti policijske jedinice sa službenim psima za otkrivanje oružja i eksploziva.
            OESS je potvrdio nedostatke kapaciteta u:

                        a)

                        operativnom kapacitetu jedinica sa službenim psima pri Ministarstvu unutarnjih poslova u području otkrivanja nezakonitog širenja malog i lakog oružja;

                        b)

                        mehanizmima za suradnju i koordinaciju unutar institucija i među njima te za prekograničnu suradnju i koordinaciju u sprečavanju i suzbijanju nezakonitog trgovanja malim i lakim oružjem;

                        c)

                        analizi pitanja kontrole malog i lakog oružja na strateškoj i operativnoj razini;

                        d)

                        koordiniranom informiranju i podizanju javne svijesti o rizicima povezanima sa zlouporabom malog i lakog oružja u Republici Sjevernoj Makedoniji, uključujući napore koje poduzima Nacionalno povjerenstvo za malo i lako oružje.

                  Financijska sredstva Vijeća EU-a upotrijebit će se za uklanjanje nedostataka kapaciteta iz točaka (a), (b) i (c).
            Korisnici projekta, uz stanovništvo Republike Sjeverne Makedonije, brojna su nacionalna tijela s ovlastima u području kontrole malog i lakog oružja, posebice Nacionalno povjerenstvo za malo i lako oružje (3), Ministarstvo unutarnjih poslova i policija.
            3.4.3.   Očekivani rezultat

            Rezultat 1.: jačanje kapaciteta Ministarstva unutarnjih poslova i Povjerenstva za malo i lako oružje Republike Sjeverne Makedonije u pogledu regulatornog i operativnog djelovanja i međuagencijske suradnje radi suzbijanja/rješavanja širenja malog i lakog oružja.
            Pokazatelji:

                        —

                        postojanje regulatornog okvira za jedinice sa službenim psima;

                        —

                        broj postojećih funkcionalnih regionalnih jedinica sa službenim psima;

                        —

                        razmjena informacija u stvarnom vremenu unutar policije i s centrima za policijsku i carinsku suradnju u zemljama jugoistočne Europe;

                        —

                        udio ciljne publike (raščlanjen po spolu) koja je svjesna rizika od zlouporabe vatrenog oružja;

                        —

                        broj žena i muškaraca do kojih su doprle informacije za podizanje javne svijesti.

                  3.4.4.   Aktivnosti

            3.4.4.1.   Potpora povećanju kapaciteta Ministarstva unutarnjih poslova u pogledu otkrivanja nezakonitog malog i lakog oružja s pomoću učinkovitog raspoređivanja jedinica sa službenim psima.
            Aktivnost će uključivati:

                        —

                        pomoć u opremi i unapređenje infrastrukture jedinica sa službenim psima na središnjoj i regionalnoj razini, uključujući unapređenje infrastrukture za skladištenje malog i lakog oružja i informacijske infrastrukture na najviše pet (5) lokacija (oružarnica) na kojima su smještene i jedinice sa službenim psima pri Ministarstvu unutarnjih poslova Republike Sjeverne Makedonije;

                        —

                        razvoj stalnog operativnog postupka i ažuriranje propisa za uporabu kapaciteta jedinica sa službenim psima za otkrivanje malog i lakog oružja;

                        —

                        program osposobljavanja o primjeni stalnog operativnog postupka za uporabu kapaciteta jedinica sa službenim psima za otkrivanje malog i lakog oružja;

                        —

                        osiguravanje platforme za promicanje uporabe kapaciteta jedinica sa službenim psima organiziranjem natjecanja na nacionalnoj i regionalnoj razini.

                  3.4.4.2.   Potpora pokusnom uvođenju sustava razmjene informacija u stvarnom vremenu u suzbijanju nezakonitog trgovanja malim i lakim oružjem.
            Aktivnost će uključivati:

                        —

                        pomoć u opremi, unapređenje fizičke infrastrukture i modernizacija sustavâ za razmjenu informacija u području IKT-a u pet (5) odabranih centara za policijsku i carinsku suradnju;

                        —

                        razvoj stalnog operativnog postupka o razmjeni informacija u stvarnom vremenu o incidentima povezanima s malim i lakim oružjem;

                        —

                        program osposobljavanja za primjenu stalnog operativnog postupka o razmjeni informacija o incidentima povezanima s malim i lakim oružjem u stvarnom vremenu;

                        —

                        program razmjene osoblja (pripravništvo);

                        —

                        organizaciju konferencije Centra za policijsku i carinsku suradnju;

                  3.4.4.3.   Potpora unapređenju operativnih i analitičkih sposobnosti Nacionalnog povjerenstva za malo i lako oružje u suzbijanju nezakonitog trgovanja malim i lakim oružjem.
            Aktivnost će uključivati:

                        —

                        organizaciju radionice o međuagencijskoj suradnji na temu uređivanja kontrole malog i lakog oružja;

                        —

                        izradu orijentacijskog priručnika za članove komisije;

                        —

                        analizu stanja kontrole malog i lakog oružja, uključujući razradu stalnog operativnog postupka za prikupljanje podataka, praćenje informacija i izvješćivanje, kao i razvoj sustava vođenja predmeta kako bi se olakšala analiza u području malog i lakog oružja.

                  3.5.   Projekt 5.: Ublažavanje rizika za sigurnost i zaštitu povezanih s malim i lakim oružjem / zalihama konvencionalnog streljiva u Crnoj Gori

            3.5.1.   Cilj

            Cilj je projekta smanjiti rizik od neplaniranih eksplozija u skladištima streljiva, kao i od preusmjeravanja malog i lakog oružja / zaliha konvencionalnog streljiva iz skladištâ Ministarstva obrane Crne Gore.
            3.5.2.   Opis

            Crna Gora suočava se s rizicima od neplaniranih eksplozija u skladištima streljiva, kao i od nezakonitog trgovanja i nekontroliranog širenja malog i lakog oružja / zaliha konvencionalnog streljiva. To je posljednjih godina potvrđeno tijekom raznih stručnih posjeta OESS-a. Ministarstvo obrane Crne Gore posvetilo se tim pitanjima u svojem glavnom dokumentu u kojemu se navodi željeno krajnje stanje, odnosno transparentno uklanjanje viška oružja i eksplozivnih sredstava te razvoj održivog sustava za upravljanje životnim ciklusom oružja, eksploziva i eksplozivnih sredstava. Crna Gora zatražila je pomoć u 2019. na Forumu OESS-a za sigurnosnu suradnju.
            OESS je potvrdio nedostatke kapaciteta u:

                        a)

                        osiguravanju pristupa upravljanja životnim ciklusom malog i lakog oružja i konvencionalnog streljiva, uključujući trajno osposobljavanje i prijenos znanja, okvir za nadzor streljiva i međuinstitucionalnu koordinaciju i suradnju;

                        b)

                        sigurnom prijevozu konvencionalnog streljiva u skladu s međunarodnim standardima.

                  Financijska sredstva Vijeća EU-a upotrijebit će se za uklanjanje nedostataka kapaciteta iz točaka (a) i (b).
            Uz stanovništvo Crne Gore, korisnici su projekta i Ministarstvo obrane i Oružane snage Crne Gore.
            3.5.3.   Očekivani rezultati

            Rezultat 1.: jačanje strateških kapaciteta te kapaciteta za osposobljavanje i koordinaciju Ministarstva obrane i drugih nadležnih vladinih tijela odgovornih za upravljanje malim i lakim oružjem / zalihama konvencionalnog streljiva.
            Pokazatelji:

                        —

                        broj članova osoblja Ministarstva obrane u relevantnim institucijama za obrazovanje/osposobljavanje i operativnim jedinicama s naprednim kapacitetima za potporu upravljanju malim i lakim oružjem / zalihama konvencionalnog streljiva i postupanju s njima;

                        —

                        broj aktivnosti u pogledu malog i lakog oružja / zaliha konvencionalnog streljiva koje Crna Gora koordinira putem imenovanih tijela;

                        —

                        postojanje ad interim kontrolnog tijela.

                  Rezultat 2.: jačanje sposobnosti za siguran i zaštićen prijevoz malog i lakog oružja / zaliha konvencionalnog streljiva u skladu sa Europskim sporazumom o međunarodnom cestovnom prijevozu opasnih tvari (Sporazum ADR).
            Pokazatelji:

                        —

                        broj članova osoblja korisnika projekta s povećanom osposobljenošću za prijevoz malog i lakog oružja / zaliha konvencionalnog streljiva;

                        —

                        postojanje sustava za prijevoz malog i lakog oružja / zaliha konvencionalnog streljiva koji je uključen u organizacijski okvir;

                        —

                        analiza zahtjeva u pogledu usklađenosti sa Sporazumom ADR i preporukama podnesenima Ministarstvu obrane Crne Gore.

                  3.5.4.   Aktivnosti

            3.5.4.1   Aktivnost povezana s jačanjem strateških kapaciteta te kapaciteta za osposobljavanje i koordinaciju Ministarstva obrane i drugih nadležnih vladinih tijela odgovornih za upravljanje malim i lakim oružjem / zalihama konvencionalnog streljiva.
            Aktivnost će uključivati:

                        —

                        prijenos znanja o međunarodnoj dobroj praksi u području upravljanja malim i lakim oružjem / zalihama konvencionalnog streljiva;

                        —

                        savjetovanje i koordinaciju u vezi s programom Ministarstva obrane Crne Gore u odabranim područjima održivog upravljanja životnim ciklusom malog i lakog oružja / zalihama konvencionalnog streljiva;

                        —

                        tehničko savjetovanje o nacionalnim mehanizmima kontrole upravljanja malim i lakim oružjem / zalihama konvencionalnog streljiva.

                  3.5.4.2   Aktivnost povezana s programom osposobljavanja i opremanja za uspostavu sposobnosti za prijevoz malog i lakog oružja / zaliha konvencionalnog streljiva u Crnoj Gori u skladu sa Sporazumom ADR.
            Aktivnost će uključivati:

                        —

                        izradu analize zahtjeva, u suradnji s Ministarstvom obrane Crne Gore, radi potpunog usklađivanja sa Sporazumom ADR;

                        —

                        nabavu dvaju kamiona u skladu sa Sporazumom ADR, uključujući ugovor o osposobljavanju, održavanju i zamjenskim dijelovima.

                  3.6.   Projekt 6.: Rješavanje rizika za sigurnost i zaštitu povezanih s nezakonitim posjedovanjem i zlouporabom malog i lakog oružja te trgovanjem njime u Srbiji

            3.6.1.   Cilj

            Cilj je projekta smanjiti rizike za sigurnost i zaštitu povezane s nezakonitim posjedovanjem i zlouporabom malog i lakog oružja te nezakonitim trgovanjem njime u Srbiji.
            3.6.2.   Opis

            Projekt je osmišljen kao odgovor na zahtjev za pomoć koji je Ministarstvo unutarnjih poslova Srbije podnijelo u 2019. kako bi se odgovorilo na izazove nekontroliranog širenja i nezakonitog posjedovanja malog i lakog oružja, što je velika prijetnja za sigurnost i zaštitu u Srbiji. Ti izazovi doprinose širenju kriminala i teških oblika organiziranog kriminala jer pospješuju nasilje, prijeteće ponašanje i terorizam. Također imaju sličan negativan učinak na mjere za izgradnju povjerenja u zemlji te predstavljaju prijetnju u kontekstu rodno uvjetovanog nasilja.
            OESS je potvrdio da postoje potrebe u vezi sa suzbijanjem nezakonitog trgovanja malim i lakim oružjem, i to u smislu:

                        a)

                        jačanja policijskih kapaciteta za provedbu kampanja za podizanje javne svijesti o kontroli i prikupljanju malog i lakog oružja, čime se doprinosi smanjenju količine oružja u nezakonitom posjedu i sprečavanju zlouporabe malog i lakog oružja te povećava sigurnost građana Srbije;

                        b)

                        jačanja kapaciteta jedinica sa službenim psima pri Ministarstvu unutarnjih poslova za otkrivanje oružja i eksploziva, i to: i. uspostavom potrebnog pravnog okvira, ii. procjenom i razvojem kapaciteta te iii. nabavom posebne opreme i izgradnjom infrastrukture;

                        c)

                        izmjena Zakona o oružju i streljivu te Pravilnika o onesposobljavanju oružja, i to: (a) procjenom kapaciteta i tehničkih mogućnosti i (b) pružanjem tehničke pomoći u izradi pravilnika.

                  Financijska sredstva Vijeća EU-a upotrijebit će se za uklanjanje nedostataka kapaciteta iz točaka od (a) do (c).
            Korisnici projekta su, uz stanovništvo Srbije, i Vijeće za malo i lako oružje, Ministarstvo unutarnjih poslova, policija te organizacije civilnog društva uključene u pitanja kontrole malog i lakog oružja.
            3.6.3.   Očekivani rezultati

            Rezultat 1.: uspostava partnerstva između Ministarstva unutarnjih poslova i organizacija civilnog društva te stvaranje mehanizma za podizanje javne svijesti o sprečavanju zlouporabe malog i lakog oružja.
            Pokazatelji:

                        —

                        broj inicijativa na nacionalnoj i lokalnoj razini za podizanje javne svijesti o opasnostima širenja malog i lakog oružja;

                        —

                        postojanje i uporaba mehanizama za međuagencijsku suradnju;

                        —

                        broj javnih društvenih objava koje se emitiraju na nacionalnim i lokalnim televizijskim i radijskim postajama;

                        —

                        broj mladih osoba iz ciljanih gradova koji su upoznati s opasnostima malog i lakog oružja putem seminara i informativnih materijala.

                  Rezultat 2.: poboljšanje pravnog okvira za onesposobljavanje oružja i usklađivanje tog okvira s međunarodnim standardima i najboljim praksama.
            Pokazatelji:

                        —

                        razmjena međunarodnih standarda i najboljih praksi s radnom skupinom;

                        —

                        postojanje nacrta propisa u koji su uključeni doprinosi i preporuke;

                        —

                        savjetovanje s organizacijama civilnog društva o nacrtima propisa.

                  Rezultat 3.: jačanje kapaciteta jedinica sa službenim psima pri Ministarstvu unutarnjih poslova za otkrivanje malog i lakog oružja, streljiva i eksploziva u skladu sa standardima ljudskih prava.
            Pokazatelji:

                        —

                        postojanje plana rada za poboljšanje kapaciteta jedinica sa službenim psima pri Ministarstvu unutarnjih poslova;

                        —

                        broj sastanaka o međuagencijskoj suradnji, razmjeni informacija i interoperabilnosti policijskih jedinica sa službenim psima i drugih ključnih tijela kaznenog progona koja djeluju u području otkrivanja malog i lakog oružja, streljiva i eksploziva;

                        —

                        postojanje poboljšane metodologije i kurikuluma za osposobljavanje jedinica sa službenim psima u skladu s međunarodnim standardima;

                        —

                        broj instruktora i vodiča u jedinicama sa službenim psima osposobljenih u skladu s međunarodnim standardima.

                  3.6.4.   Aktivnosti

            3.6.4.1.   Aktivnost povezana s uspostavom partnerstva između Ministarstva unutarnjih poslova i organizacija civilnog društva i stvaranje mehanizma za podizanje javne svijesti o sprečavanju zlouporabe malog i lakog oružja.
            Aktivnost će uključivati:

                        —

                        sastanak stručnjaka o izgradnji partnerstava s elektroničkim i tiskanim medijima te utvrđivanje mehanizama za sprečavanje zlouporabe malog i lakog oružja;

                        —

                        uspostavu platforme društvenih mreža te potporu medijskim kampanjama o sprečavanju širenja malog i lakog oružja i odgovornom vlasništvu nad oružjem;

                        —

                        provedbu aktivnosti zagovaranja na nacionalnoj razini i razini zajednice.

                  3.6.4.2.   Aktivnosti povezane s poboljšanjem pravnog okvira za onesposobljavanje oružja i njegovo usklađivanje s međunarodnim standardima i najboljim praksama.
            Aktivnost će uključivati:

                        —

                        pružanje stručnih savjeta i logističke potpore tijekom sastanaka radne skupine za onesposobljavanje oružja;

                        —

                        procjenu postojećeg zakonodavstva o onesposobljavanju oružja i ocjenu njegove praktične provedbe;

                        —

                        radionicu o najboljim praksama i iskustvima stečenima u izradi i provedbi normativnog okvira za onesposobljavanje oružja;

                        —

                        program za osposobljavanje i opremanje u području onesposobljavanja malog i lakog oružja.

                  3.6.4.3.   Aktivnosti povezane s jačanjem kapaciteta jedinica sa službenim psima pri Ministarstvu unutarnjih poslova za otkrivanje malog i lakog oružja, streljiva i eksploziva u skladu sa standardima ljudskih prava.
            Aktivnost će uključivati:

                        —

                        pružanje stručnih savjeta i potpore tijekom sastanaka radne skupine za poboljšanje sposobnosti jedinica sa službenim psima;

                        —

                        izradu plana rada za poboljšanje kapaciteta jedinica sa službenim psima pri Ministarstvu unutarnjih poslova;

                        —

                        izgradnju, nabavu i isporuku opreme te nabavu i isporuku usluga za jedinice sa službenim psima;

                        —

                        jačanje kapaciteta za uporabu i raspoređivanje jedinica sa službenim psima u pogledu sprečavanja i istrage nezakonitog trgovanja malim i lakim oružjem, streljivom i eksplozivima putem savjetodavne potpore, programa razmjene i primjene metodologije osposobljavanja;

                        —

                        organizaciju posebnih tečajeva za osposobljavanje službenih pasa i vodiča o raspoređivanju i otkrivanju malog i lakog oružja, streljiva i eksploziva;

                        —

                        održavanje regionalne savjetodavne radionice o dobrim praksama u pogledu raspoređivanja policijskih aktivnosti i sudjelovanja u njima.

                  3.7.   Projekt 7.: Jačanje djelovanja OESS-a protiv nezakonitog širenja malog i lakog oružja i zaliha konvencionalnog streljiva – faza 2. (4)

            3.7.1.   Cilj

            Cilj je projekta pomoći državama sudionicama OESS-a u boljem planiranju, provedbi i, prema potrebi, jačanju njihovih obveza u pogledu suzbijanja nezakonitog širenja malog i lakog oružja / zaliha konvencionalnog streljiva.
            3.7.2.   Opis

            Projekt je osmišljen u kontekstu činjenice da je Ministarsko vijeće OESS-a zadužilo Forum za sigurnosnu suradnju (MC.DEC/10/17) da u skladu s njegovim mandatom posebice:

                        —

                        nastavi jačati napore za potpunu provedbu postojećih mjera i obveza navedenih u dokumentu OESS-a o malom i lakom oružju, dokumentu OESS-a o zalihama konvencionalnog streljiva i povezanim odlukama Foruma za sigurnosnu suradnju;

                        —

                        poduzme daljnje korake za poboljšanje učinkovitosti i ishoda projekata u području malog i lakog oružja i zaliha konvencionalnog streljiva kako bi se na najbolji način rješavali izazovi povezani s malim i lakim oružjem i zalihama konvencionalnog streljiva u skladu s mehanizmima pomoći OESS-a, kako je navedeno u dokumentima OESS-a o malom i lakom oružju i zalihama konvencionalnog streljiva te relevantnim odlukama Foruma za sigurnosnu suradnju;

                        —

                        istraži načine za sprečavanje preusmjeravanja malog i lakog oružja i zaliha konvencionalnog streljiva prema nezakonitim tržištima;

                        —

                        istraži načine za dopunu postojećih mjera OESS-a za suzbijanje nezakonitog trgovanja malim i lakim oružjem;

                        —

                        nastavi dobrovoljno pružati izvanproračunske doprinose radi potpore projektima pomoći Foruma za sigurnosnu suradnju povezanima s malim i lakim oružjem i zalihama konvencionalnog streljiva;

                        —

                        istraži načine da države sudionice s posebnim znanjima pruže, prema potrebi, dobrovoljne stručne savjete u projektima pomoći OESS-a u području malog i lakog oružja i zaliha konvencionalnog streljiva.

                  Iako ustroj projekta uključuje širu suradnju sa svim državama sudionicama u pogledu jugoistočne Europe, cilj mu je podržati procjenu potreba i zahtjeva država sudionica OESS-a i operacija na terenu u regiji radi potpore provedbi projekata praktične pomoći i savjetodavne programske potpore u vezi s malim i lakim oružjem / zalihama konvencionalnog streljiva. Države sudionice i operacije na terenu u jugoistočnoj Europi također će imati koristi od informacijskog sustava projekta za potporu praćenju, pregledu i provedbi projekata praktične pomoći u vezi s malim i lakim oružjem / zalihama konvencionalnog streljiva.
            Uz navedeno, projektom će se pružiti potpora koordinaciji i upravljanju projektima za šest (6) operacija OESS-a na terenu za provedbu sveobuhvatnog programa OESS-a za potporu naporima za sprečavanje i suzbijanje nezakonitog trgovanja malim i lakim oružjem i konvencionalnim streljivom u jugoistočnoj Europi.
            Korisnici projekta, uz stanovništvo država sudionica iz jugoistočne Europe, ovlaštena su vladina tijela u području kontrole malog i lakog oružja (kao što su Povjerenstvo za malo i lako oružje, Ministarstvo unutarnjih poslova, policija, Ministarstvo obrane) i operacije OESS-a na terenu.
            3.7.3.   Očekivani rezultat

            Rezultat 1.: unaprjeđenje normativnog okvira OESS-a za malo i lako oružje / zalihe konvencionalnog streljiva i provedbe povezanih projekata praktične pomoći.
            Pokazatelji:

                        —

                        postojanje polazišnih vrijednosti i mehanizma za trajnu provjeru potreba i zahtjeva u području malog i lakog oružja / zaliha konvencionalnog streljiva;

                        —

                        postojanje internetske IT platforme s informacijama u stvarnom vremenu u vezi s portfeljem projekata pomoći OESS-a u području malog i lakog oružja / zaliha konvencionalnog streljiva.

                  3.7.4.   Aktivnosti

            3.7.4.1.   Procjena potreba i zahtjeva država sudionica OESS-a, tajništva OESS-a i operacija na terenu za potporu provedbi projekata praktične pomoći u vezi s malim i lakim oružjem / zalihama konvencionalnog streljiva u jugoistočnoj Europi.
            Aktivnost će uključivati:

                        —

                        procjenu potreba država koje su zatražile praktičnu pomoć OESS-a u vezi s malim i lakim oružjem / zalihama konvencionalnog streljiva i potporu pri postupku pregleda;

                        —

                        procjenu potreba država koje OESS-u pružaju donacije/resurse u vezi s malim i lakim oružjem / zalihama konvencionalnog streljiva i osiguravaju potporu pri postupku pregleda;

                        —

                        stratešku savjetodavnu i programsku potporu državama sudionicama OESS-a i operacijama OESS-a na terenu putem mehanizma za iskustva stečena u okviru projekata praktične pomoći;

                        —

                        opću potporu pri koordinaciji i upravljanju projektima i aktivnostima kontrole malog i lakog oružja / zaliha konvencionalnog streljiva u jugoistočnoj Europi.

                  3.7.4.2.   Razvoj, testiranje i uvođenje informacijskog sustava za potporu praćenju, pregledu i provedbi projekata praktične pomoći u vezi s malim i lakim oružjem / zalihama konvencionalnog streljiva.
            Aktivnost će uključivati:

                        —

                        razvoj suvremene i pristupačne internetske aplikacije za uključivanje informacija o svim projektima pomoći OESS-a iz različitih izvora, uključujući tehničke, financijske, zemljopisne i tematske podatke te popratnu dokumentaciju. Te će informacije donatorima i državama sudionicama u jugoistočnoj Europi omogućiti da bolje planiraju, provode i jačaju političke i financijske obveze u borbi protiv nezakonitog širenja malog i lakog oružja i zaliha konvencionalnog streljiva.

                  4.   Upravljanje projektima i administrativna potpora provedbi djelovanja

            Osoblje zaduženo za provedbu projekata iz Centra za sprečavanje sukoba / Odjela za potporu Foruma za sigurnosnu suradnju pri Tajništvu OESS-a te iz šest (6) misija OESS-a na terenu u jugoistočnoj Europi upravljat će provedbom djelovanja i povezanim aktivnostima projekata kako je navedeno u odjeljku 3. Centar za sprečavanje sukoba / Odjel za potporu Foruma za sigurnosnu suradnju osiguravat će koordinaciju s misijama OESS-a na terenu u jugoistočnoj Europi i pružati im savjetodavnu potporu o predmetnim pitanjima putem projekta 7.; time će biti obuhvaćeni praćenje i evaluacija programa.
            S pomoću svojeg osoblja zaduženog za provedbu projekata, organiziranog u timovima za provedbu projekta, Centar za sprečavanje sukoba / Odjel za potporu Foruma za sigurnosnu suradnju i misije na terenu dodatno će podupirati suradnju i koordinaciju s međunarodnom zajednicom na regionalnoj razini i razini jurisdikcija, među ostalim, u okviru Plana za kontrolu malog i lakog oružja na zapadnom Balkanu.
            Zadaće osoblja zaduženog za provedbu projekata bit će sljedeće:

                        —

                        upravljanje projektima u svim fazama projektnog ciklusa;

                        —

                        svakodnevni financijski nadzor nad projektima;

                        —

                        pružanje tehničkog i pravnog stručnog znanja za potporu nabavi u okviru projekata;

                        —

                        suradnja i koordinacija s drugim međunarodnim organizacijama i programima;

                        —

                        osiguravanje i kontrola kvalitete rezultata odobrenih projekata;

                        —

                        pružanje potpore jurisdikcijama u jugoistočnoj Europi pri razvoju novih mjera za jačanje kapaciteta i zajedničkih napora u sprečavanju i suzbijanju nezakonitog trgovanja malim i lakim oružjem i konvencionalnim streljivom.

                  5.   Rod

            Perspektive rodne osviještenosti uključene su u sve faze izrade, razvoja i provedbe projekata. Pritom je glavna pretpostavka bila da uporaba, zlouporaba i učinci malog i lakog oružja i konvencionalnog streljiva različito utječu na žene i muškarce, dječake i djevojčice. Uključivanje potreba u pogledu rodne osviještenosti prilagođeno je posebnim okolnostima i vrsti pomoći predviđenima u okviru projekata te se temelji na analizi stanja kojom se uzimaju u obzir rodne perspektive.
            Alat OESS-a „mjerilo rodne osviještenosti” primjenjuje se u izradi projekata, ali i u praćenju napretka u provedbi uključivanja rodne osviještenosti u ciklus upravljanja projektima. Velikoj većini predloženih projekata rodna ravnopravnost važan je cilj ili se u njih dosljedno uključuju perspektive rodne osviještenosti.
            6.   Korisnici

            Izravni korisnici djelovanja bit će tijela iz jugoistočne Europe koja su ovlaštena i odgovorna za sprečavanje i suzbijanje nezakonitog trgovanja malim i lakim oružjem i konvencionalnim streljivom. Primarna ciljna tijela jesu: Povjerenstvo/odbor za malo i lako oružje, Ministarstvo unutarnjih poslova i tijela kaznenog progona kao što je policija. Druga su uključena tijela Ministarstvo sigurnosti, državna odvjetništva, sudovi i zatvorske službe u Bosni i Hercegovini te Ministarstvo obrane Crne Gore. U Srbiji se pak projektom predviđa suradnja s organizacijama civilnog društva koje se bave pitanjima kontrole malog i lakog oružja.
            Neizravni korisnici djelovanja jesu stanovništva jurisdikcija u jugoistočnoj Europi i njezinom europskom susjedstvu; njih ugrožava uporaba nezakonitog malog i lakog oružja i konvencionalnog streljiva u okviru kriminalnih aktivnosti, terorizma i nasilne zlouporabe.
            Ovlaštena tijela EU-a i njegovih država članica također će biti neizravni korisnici projekata jer će im koristiti ojačani kapaciteti kontrole malog i lakog oružja / konvencionalnog streljiva u jugoistočnoj Europi, među ostalim, u smislu bolje razmjene informacija te mjera koordinacije i suradnje kao što su prepoznavanje rizika, istraga te praćenje, otkrivanje i zapljena nezakonitog malog i lakog oružja te konvencionalnog streljiva.
            7.   Vidljivost Unije

            OESS će poduzeti sve odgovarajuće mjere kako bi se javnost upoznala s činjenicom da Unija financira određeno djelovanje. Takve mjere provodit će se u skladu s Priručnikom Komisije o komunikaciji i vidljivosti u okviru vanjskog djelovanja Europske unije. Stoga će OESS osigurati vidljivost doprinosa Unije uporabom odgovarajućih oznaka i oglašavanja, pri čemu će se istaknuti uloga Unije, osigurati transparentnost njezina djelovanja i jačati svijest o razlozima za određenu odluku, kao i o tome zašto je Unija poduprla tu odluku i koji su rezultati te potpore. U materijalima izrađenima u okviru projekta bit će na vidljivom mjestu prikazana zastava Europske unije u skladu sa smjernicama Unije za pravilnu uporabu i reproduciranje zastave.
            Budući da se planirane aktivnosti uvelike razlikuju prema opsegu i prirodi, rabit će se niz promidžbenih alata, među ostalim: tradicionalni mediji, internetske stranice, društvene mreže, društveni mediji i informativno-promidžbeni materijali, uključujući informativne grafike, letke, biltene, priopćenja za medije i ostalo, ovisno o potrebi. Publikacije, javne priredbe, kampanje, oprema i građevinski radovi, ostvareni javnom nabavom u okviru svakog projekta, bit će opremljeni primjerenim oznakama. Kako bi se pojačao učinak podizanja javne svijesti u različitim jurisdikcijama i dijelovima stanovništva, međunarodnoj zajednici te lokalnim i međunarodnim medijima, obraćanje pojedinoj ciljnoj projektnoj skupini odvijat će se na primjerenom jeziku.
            Za vidljivost Unije brinut će se, na razini jurisdikcija, misije OESS-a na terenu, dok će na razini OESS-a to činiti Tajništvo OESS-a.
            8.   Trajanje

            S obzirom na iskustvo stečeno u provedbi odluka Vijeća (ZVSP) 2017/1424 i (ZVSP) 2019/2009 te uvažavajući šire područje djelovanja, broj korisnika i broj i složenost planiranih aktivnosti, vremenski okvir za provedbu jest 36 mjeseci.
            9.   Subjekt zadužen za tehničku provedbu

            Za tehničku provedbu ovog programa zaduženi su Centar za sprečavanje sukoba odnosno Odjel za potporu Foruma za sigurnosnu suradnju pri Tajništvu OESS-a – koji ima koordinacijsku ulogu – i šest (6) misija OESS-a na terenu u jugoistočnoj Europi. Savjetodavnu potporu, prema potrebi, pružat će Odjel za transnacionalne prijetnje u okviru Tajništva OESS-a, dok Centar za sprečavanje sukoba / Odjel za potporu programiranju i evaluaciji pri Tajništvu OESS-a sudjeluje kao promatrač u upravljačkom odboru.
            10.   Upravljački odbor

            Upravljački odbor za ovo djelovanje sastojat će se od predstavnika Visokog predstavnika, delegacija EU-a u predmetnim jurisdikcijama i subjekata zaduženih za provedbu navedenih u poglavlju 4. ovog Priloga.
            Subjekt zadužen za provedbu osigurat će, uz pomoć upravljačkog odbora, provedbu projekta u koordinaciji s drugom povezanom pomoći EU-a jurisdikcijama u jugoistočnoj Europi, kao što su pomoć koju pružaju njemački Savezni ured za gospodarstvo i kontrolu izvoza (BAFA) (koja se podupire odlukama Vijeća (ZVSP) 2018/101 (5) i (ZVSP) 2017/915 (6)), regionalna suradnja sa zapadnim Balkanom u području kontrole malog i lakog oružja, koju provodi UNDP/SEESAC (koja se podupire odlukama Vijeća (ZVSP) 2019/2011 (7), (ZVSP) 2018/1788 (8) i (ZVSP) 2016/2356 (9)) te suradnjom tijela za kazneni progon iz EU-a i jugoistočne Europe u području nezakonitog trgovanja vatrenim oružjem (koju podupiru Glavna uprava Komisije HOME, Europol i EMPACT za vatreno oružje).
            Upravljački odbor redovito će pozivati predstavnike partnera iz jurisdikcija u jugoistočnoj Europi. Ujedno može pozvati predstavnike subjekata uključenih u projekte u jugoistočnoj Europi koji imaju sličan ili povezan cilj. Redovito će preispitivati provedbu ove Odluke, najmanje svakih šest mjeseci, pri čemu će rabiti i elektronička sredstva komunikacije.
            11.   Izvješćivanje

            Opisnim i financijskim izvješćivanjem obuhvaća se cjelokupno djelovanje kako je opisano u relevantnom posebnom sporazumu o doprinosu i pripadajućem proračunu, neovisno o tome financira li se to djelovanje u potpunosti na temelju odluke Vijeća ili se njome sufinancira.
            OESS će Europsko vijeće / EU izvješćivati putem Centra za sprečavanje sukoba / Odjela za potporu Foruma za sigurnosnu suradnju, odnosno tima za provedbu projekta u okviru projekta 7.

               (1)  Ograničenja i zahtjevi formalnog postupka OESS-a zbog pitanja statusa Kosova* u tom se smislu tamo ne primjenjuju na potencijalne projekte. Stoga će nekoliko projekata u prilog zahtjevima za pomoć koje su uputila tamošnja lokalna tijela/institucije biti provedena pod vodstvom misije OESS-a u Kosovu (OMIK). (* Ovim se nazivom ne dovode u pitanje stajališta o statusu te je on u skladu s RVSUN-om 1244 (1999) i mišljenjem Međunarodnog suda o proglašenju neovisnosti Kosova.)

               (2)  Plan je izrađen na temelju zajedničke izjave zamjenika ministara unutarnjih poslova i zamjenika ministara vanjskih poslova iz jugoistočne Europe te elemenata tog plana usvojenih na sastanku u Podgorici. 1. veljače 2018. Službeno je usvojen na sastanku na vrhu EU-a i zapadnog Balkana održanome u Londonu 10. srpnja 2018.

               (*)  Ovim se nazivom ne dovode u pitanje stajališta o statusu te je on u skladu s RVSUN-om 1244 (1999) i mišljenjem Međunarodnog suda o proglašenju neovisnosti Kosova.

               (3)  Nacionalna tijela koja sudjeluju u nacionalnom povjerenstvu za malo i lako oružje: Ministarstvo gospodarstva, Ministarstvo pravosuđa, Ministarstvo trgovine i socijalne politike, Ministarstvo obrane, Ministarstvo obrazovanja i znanosti, Ministarstvo financija, Carinska uprava, Ministarstvo poljoprivrede, šumarstva i vodnog gospodarstva.

               (4)  Elementi projekta kojima se podupiru napori u pogledu malog i lakog oružja / zaliha konvencionalnog streljiva u jugoistočnoj Europi.

               (5)  Odluka Vijeća (ZVSP) 2018/101 o promicanju učinkovitih kontrola izvoza oružja (SL L 17, 23.1.2018., str. 40.).

               (6)  Odluka Vijeća (ZVSP) 2017/915 o aktivnostima Unije za širenje suradnje u cilju potpore provedbi Ugovora o trgovini oružjem (SL L 139, 30.5.2017., str. 38.).

               (7)  Odluka Vijeća (ZVSP) 2019/2111 od 9. prosinca 2019. za potporu aktivnostima SEESAC-a za razoružanje i kontrolu oružja u jugoistočnoj Europi kojima se smanjuje prijetnja koju predstavljaju nezakonito malo i lako oružje i pripadajuće streljivo (SL L 318, 10.12.2019., str. 147.).

               (8)  Odluka Vijeća (ZVSP) 2018/1788 od 19. studenoga 2018. o potpori Centru za kontrolu malog i lakog oružja za jugoistočnu i istočnu Europu (SEESAC) radi provedbe Regionalnog plana za suzbijanje nezakonitog trgovanja oružjem na zapadnom Balkanu (SL L 293, 20.11.2018., str. 11.).

               (9)  Odluka Vijeća (ZVSP) 2016/2356 od 19. prosinca 2016. za potporu aktivnostima SEESAC-a za razoružanje i nadzor naoružanja u jugoistočnoj Europi u okviru Strategije EU-a za suzbijanje nezakonitog prikupljanja i trgovanja malim i lakim oružjem (SALW) i pripadajućim streljivom (SL L 348, 21.12.2016., str. 60.).


title: Odluka Vijeća (ZVSP) 2021/2134 od 2. prosinca 2021. o mjeri pomoći u okviru Europskog instrumenta mirovne pomoći za potporu gruzijskim obrambenim snagama

text:
                  3.12.2021

                  HR

                  Službeni list Europske unije

                  L 432/55

         ODLUKA VIJEĆA (ZVSP) 2021/2134
         od 2. prosinca 2021.
         o mjeri pomoći u okviru Europskog instrumenta mirovne pomoći za potporu gruzijskim obrambenim snagama
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 41. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     U skladu s Odlukom Vijeća (ZVSP) 2021/509 (1) Europski instrument mirovne pomoći („Instrument”) uspostavljen je kako bi države članice financirale djelovanja Unije u okviru zajedničke vanjske i sigurnosne politike u cilju očuvanja mira, sprečavanja sukoba i jačanja međunarodne sigurnosti na temelju članka 21. stavka 2. točke (c) Ugovora. Posebice se na temelju članka 1. stavka 2. točke (b) podtočke i. Odluke (ZVSP) 2021/509 iz Instrumenta mogu financirati djelovanja za jačanje kapaciteta trećih država te regionalnih i međunarodnih organizacija povezanih s vojnim i obrambenim pitanjima.

                     (2)

                     Okvirom globalne strategije Europske unije za vanjsku i sigurnosnu politiku utvrđeni su ciljevi jačanja sigurnosti i obrane, ulaganja u otpornost država i društava istočno od Unije, razvoja integriranog pristupa sukobima i krizama, promicanja i podupiranja regionalnih poredaka koji se temelje na suradnji te jačanja globalnog upravljanja koje se temelji na međunarodnom pravu, uključujući poštovanje međunarodnog prava o ljudskim pravima i međunarodnog humanitarnog prava.

                     (3)

                     Unija je predana bliskom odnosu kojim se podupire snažna, neovisna i prosperitetna Gruzija, na temelju Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane (2), uključujući područje produbljene i sveobuhvatne slobodne trgovine, te promicanju političkog pridruživanja i gospodarske integracije uz snažno podupiranje teritorijalne cjelovitosti Gruzije unutar njezinih međunarodno priznatih granica. U skladu s člankom 5. Sporazuma o pridruživanju između EU-a i Gruzije Unija i Gruzija nastavljaju jačati dijalog i suradnju te promicati postupno približavanje u području vanjske i sigurnosne politike, uključujući zajedničku sigurnosnu i obrambenu politiku, te posebno razmatrati pitanja sprečavanja sukoba, mirnog rješavanja sukoba i upravljanja krizama, regionalne stabilnosti, razoružavanja, neširenja oružja, kontrole oružja i kontrole izvoza oružja.

                     (4)

                     Unija prepoznaje važan doprinos Gruzije zajedničkoj sigurnosnoj i obrambenoj politici Unije, uključujući kontinuirani doprinos Gruzije operacijama i misijama ZSOP-a za upravljanje krizama u Srednjoafričkoj Republici i Republici Maliju.

                     (5)

                     U dopisu od 28. listopada 2021. upućenom Visokom predstavniku Unije za vanjske poslove i sigurnosnu politiku („Visoki predstavnik”) ministar vanjskih poslova Gruzije zatražio je od Unije, u skladu s člankom 59. stavkom 1. Odluke (ZVSP) 2021/509, pružanje medicinske i inženjerske opreme, kao i civilnih sredstava za mobilnost.

                     (6)

                     Ova mjera pomoći treba se provoditi uzimajući u obzir načela i zahtjeve utvrđene u Odluci (ZVSP) 2021/509 te u skladu s pravilima za izvršenje prihoda i rashoda koji se financiraju u okviru Instrumenta.

                     (7)

                     Vijeće ponovno potvrđuje svoju odlučnost u zaštiti, promicanju i ostvarivanju ljudskih prava, temeljnih sloboda i demokratskih načela, jačanju vladavine prava i dobrog upravljanja u skladu s Poveljom Ujedinjenih naroda, Općom deklaracijom o ljudskim pravima i međunarodnim pravom, posebno međunarodnim pravom u području ljudskih prava i međunarodnim humanitarnim pravom,

               DONIJELO JE OVU ODLUKU:

            Članak 1.
            Uspostava, ciljevi, područje primjene i trajanje

               1.   Uspostavlja se mjera pomoći u korist Gruzije („korisnik”) koja se financira u okviru Europskog instrumenta mirovne pomoći („mjera pomoći”).

               2.   Cilj je mjere pomoći doprinijeti politici Unije prema Gruziji pružanjem potpore kapacitetima gruzijskih obrambenih snaga za jačanje nacionalne sigurnosti i otpornosti pružanjem potpore jačanju kapaciteta vojnih medicinskih jedinica, inženjerskih jedinica i logističkih jedinica gruzijskih kopnenih snaga te time bolje zaštiti civile, kao i pojačati kapacitet Gruzije za pružanje doprinosa operacijama i misijama ZSOP-a.

               3.   Kako bi se postigao cilj iz stavka 2., mjerom pomoći financira se nabava sljedeće opreme koja nije namijenjena za primjenu smrtonosne sile te materijala i usluga za jedinice gruzijskih obrambenih snaga iz tog stavka:

                           (a)

                           medicinske opreme za zdravstvene objekte Role 2;

                           (b)

                           inženjerske opreme za odrede i vodove inženjera;

                           (c)

                           civilnih sredstava za kopnenu mobilnost („pick-up” vozila).

               4.   Mjera pomoći traje 36 mjeseci od datuma sklapanja ugovora između administratora za mjere pomoći koji djeluje kao dužnosnik za ovjeravanje i subjekta iz članka 4. stavka 2. ove Odluke u skladu s člankom 32. stavkom 2. točkom (a) Odluke (ZVSP) 2021/509.

            Članak 2.
            Financijski aranžmani

               1.   Financijski referentni iznos namijenjen pokrivanju rashoda povezanih s mjerom pomoći iznosi najviše 12 750 000 EUR. U skladu s člankom 29. stavkom 5. Odluke (ZVSP) 2021/509 administrator za mjere pomoći može nakon donošenja ove Odluke poslati poziv na dodjelu doprinosâ, do 11 475 000 EUR. Sredstva za koja je administrator poslao poziv upotrebljavaju se samo za plaćanje troškova u okviru ograničenja koje je odobrio odbor osnovan Odlukom (ZVSP) 2021/509 u izmjeni proračuna za 2021. koji odgovara ovoj mjeri pomoći.

               2.   Svim se rashodima upravlja u skladu s Odlukom (ZVSP) 2021/509 i pravilima za izvršenje prihoda i rashoda koji se financiraju u okviru Instrumenta.

            Članak 3.
            Aranžmani s korisnikom

               1.   Visoki predstavnik dogovara potrebne aranžmane s korisnikom kako bi se osiguralo da korisnik poštuje zahtjeve i uvjete utvrđene ovom Odlukom, što je uvjet za pružanje potpore u okviru mjere pomoći.

               2.   Aranžmani iz stavka 1. uključuju odredbe kojima se korisnika obvezuje da osigura:

                           (a)

                           da jedinice gruzijskih kopnenih snaga opremljene u okviru mjere pomoći poštuju relevantno međunarodno pravo, posebno međunarodno pravo u području ljudskih prava i međunarodno humanitarno pravo;

                           (b)

                           pravilnu i učinkovitu upotrebu sve imovine pružene u okviru mjere pomoći u svrhe za koje je pružena;

                           (c)

                           odgovarajuće održavanje sve imovine pružene u okviru mjere pomoći kako bi se osigurale njezina upotrebljivost i operativna dostupnost tijekom njezina vijeka trajanja;

                           (d)

                           da se imovina pružena u okviru mjere pomoći neće izgubiti, ili bez suglasnosti Odbora za Instrument osnovanog Odlukom (ZVSP) 2021/509 prenijeti na osobe ili subjekte koji nisu utvrđeni u aranžmanima, na kraju njezina vijeka trajanja.

               3.   Aranžmani iz stavka 1. uključuju odredbe o suspenziji i ukidanju potpore u okviru mjere pomoći za slučaj da se utvrdi da je korisnik prekršio obveze utvrđene u stavku 2.

            Članak 4.
            Provedba

               1.   Visoki predstavnik odgovoran je za osiguranje provedbe ove Odluke u skladu s Odlukom (ZVSP) 2021/509 te pravilima za izvršenje prihoda i rashoda koji se financiraju u okviru Instrumenta, u skladu s integriranim metodološkim okvirom za procjenu i utvrđivanje potrebnih mjera i kontrola za mjere pomoći u okviru Instrumenta.

               2.   Aktivnosti iz članka 1. stavka 3. provodi litavska Središnja agencija za upravljanje projektima (CPMA).

            Članak 5.
            Praćenje, kontrola i evaluacija

               1.   Visoki predstavnik osigurava praćenje korisnikova poštovanja obveza utvrđenih u skladu s člankom 3. Tim se praćenjem pruža uvid u kontekst i rizike od kršenja obveza utvrđenih u skladu s člankom 3. te se doprinosi sprečavanju takvih kršenja, što uključuje povrede međunarodnog prava u području ljudskih prava i međunarodnog humanitarnog prava od strane jedinica gruzijskih kopnenih snaga koje primaju potporu u okviru mjere pomoći.

               2.   Kontrola opreme i materijala nakon otpreme organizirana je kako slijedi:

                           (a)

                           provjera isporuke, pri čemu potvrde o isporuci moraju potpisati gruzijske obrambene snage prilikom prijenosa vlasništva;

                           (b)

                           izvješćivanje o aktivnostima, pri čemu korisnik jednom godišnje mora izvješćivati o aktivnostima provedenima s opremom, materijalima i uslugama pruženima u okviru mjere pomoći sve dok Politički i sigurnosni odbor (PSO) ne procijeni da takvo izvješćivanje više nije potrebno;

                           (c)

                           kontrole na licu mjesta, pri čemu korisnik na zahtjev Visokog predstavnika mora omogućiti pristup Visokom predstavniku kako bi se provela kontrola na licu mjesta.

               3.   Visoki predstavnik provodi evaluaciju, u obliku strukturirane prve procjene mjere pomoći, šest mjeseci nakon prve isporuke opreme. To može uključivati posjete na licu mjesta radi kontrole opreme, materijala i usluga isporučenih u okviru mjere pomoći ili bilo koje druge učinkovite oblike neovisno pruženih informacija. Završna evaluacija provodi se po završetku isporuke opreme, materijala i usluga u okviru mjere pomoći kako bi se procijenilo je li mjera pomoći doprinijela ostvarivanju navedenih ciljeva.

            Članak 6.
            Izvješćivanje
            Tijekom razdoblja provedbe Visoki predstavnik PSO-u podnosi šestomjesečna izvješća o provedbi mjere pomoći, u skladu s člankom 63. Odluke (ZVSP) 2021/509. Administrator za mjere pomoći redovito obavješćuje Odbor za Instrument osnovan Odlukom (ZVSP) 2021/509 o izvršenju prihoda i rashoda u skladu s člankom 38. te odluke, među ostalim i pružanjem informacija o uključenim dobavljačima i podugovarateljima.

            Članak 7.
            Suspenzija i ukidanje
            PSO može odlučiti u cijelosti ili djelomično suspendirati provedbu mjere pomoći u skladu s člankom 64. Odluke (ZVSP) 2021/509.
            PSO može također preporučiti da Vijeće ukine mjeru pomoći.

            Članak 8.
            Stupanje na snagu
            Ova Odluka stupa na snagu na dan donošenja.

            Sastavljeno u Bruxellesu 2. prosinca 2021.

                  Za Vijeće

                  Predsjednik

               J. VRTOVEC

            (1)  Odluka Vijeća (ZVSP) 2021/509 od 22. ožujka 2021. o uspostavi Europskog instrumenta mirovne pomoći i o stavljanju izvan snage Odluke (ZVSP) 2015/528 (SL L 102, 24.3.2021., str. 14.).

            (2)  SL L 261, 30.8.2014., str. 4.


title: Odluka Vijeća (ZVSP) 2021/2135 od 2. prosinca 2021. o mjeri pomoći u okviru Europskog instrumenta mirovne pomoći za potporu ukrajinskim oružanim snagama

text:
                  3.12.2021

                  HR

                  Službeni list Europske unije

                  L 432/59

         ODLUKA VIJEĆA (ZVSP) 2021/2135
         od 2. prosinca 2021.
         o mjeri pomoći u okviru Europskog instrumenta mirovne pomoći za potporu ukrajinskim oružanim snagama
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 41. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     U skladu s Odlukom (ZVSP) 2021/509 (1) Europski instrument mirovne pomoći („Instrument”) uspostavljen je kako bi države članice financirale djelovanja Unije u okviru zajedničke vanjske i sigurnosne politike u cilju očuvanja mira, sprečavanja sukoba i jačanja međunarodne sigurnosti na temelju članka 21. stavka 2. točke (c) Ugovora. Posebice na temelju članka 1. stavka 2. točke (b) podtočke i. Odluke (ZVSP) 2021/509 iz Instrumenta se mogu financirati djelovanja za jačanje kapaciteta trećih država te regionalnih i međunarodnih organizacija povezanih s vojnim i obrambenim pitanjima.

                     (2)

                     Intenziviranje dijaloga i suradnje te promicanje postupnog približavanja u području vanjske i sigurnosne politike, uključujući zajedničku sigurnosnu i obrambenu politiku (ZSOP), jedan je od ciljeva Sporazuma o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane (2).

                     (3)

                     Važnost daljnjeg jačanja suradnje u području ZSOP-a i važnost pojačanog približavanja Ukrajine zajedničkoj vanjskoj i sigurnosnoj politici (ZVSP), među ostalim i ispitivanjem mogućnosti za pružanje dodatne potpore otpornosti Ukrajine, bili su jedan od ishoda sastanku na vrhu EU-a i Ukrajine 2021.

                     (4)

                     U dopisu od 28. listopada 2021. upućenom Visokom predstavniku Unije za vanjske poslove i sigurnosnu politiku („Visoki predstavnik”) ministar vanjskih poslova Ukrajine i ministar obrane Ukrajine zatražili su od Unije, u skladu s člankom 59. stavkom 1. Odluke (ZVSP) 2021/509, pružanje potpore jedinicama vojne medicine, jedinicama inženjerstva (razminiranje), jedinicama mobilnosti i logistike te jedinicama kiberobrane ukrajinskih oružanih snaga.

                     (5)

                     Ova mjera pomoći treba se provoditi uzimajući u obzir načela i zahtjeve utvrđene u Odluci (ZVSP) 2021/509 te u skladu s pravilima za izvršenje prihoda i rashoda koji se financiraju u okviru Instrumenta i u skladu sa Zajedničkim stajalištem Vijeća 2008/944/ZVSP (3).

                     (6)

                     Vijeće ponovno potvrđuje svoju odlučnost u zaštiti, promicanju i ostvarivanju ljudskih prava, temeljnih sloboda i demokratskih načela te jačanju vladavine prava i dobrog upravljanja, u skladu s Poveljom Ujedinjenih naroda, Općom deklaracijom o ljudskim pravima i međunarodnim pravom, posebno međunarodnim pravom u području ljudskih prava i međunarodnim humanitarnim pravom,

               DONIJELO JE OVU ODLUKU:

            Članak 1.
            Uspostava, ciljevi, područje primjene i trajanje

               1.   Uspostavlja se mjera pomoći u korist Republike Ukrajine („korisnik”) koja se financira u okviru Europskog instrumenta mirovne pomoći („mjera pomoći”).

               2.   Cilj je mjere pomoći doprinijeti jačanju kapaciteta ukrajinskih oružanih snaga, među ostalim i njihovoj sposobnosti pružanja odgovarajućih usluga civilima, među ostalim i osobama koje pripadaju nacionalnim manjinama, u kriznim situacijama ili hitnim situacijama, kao i pojačati kapacitet Ukrajine za pružanje doprinosa operacijama i misijama ZSOP-a.

               3.   Kako bi se postigao cilj utvrđen u stavku 2., mjerom pomoći financira se isporuka opreme koja nije namijenjena za primjenu smrtonosne sile ukrajinskim oružanim snagama radi jačanje kapaciteta ukrajinskih oružanih snaga u odnosu na njihove:

                           (a)

                           jedinice vojne medicine (uključujući terenske bolnice);

                           (b)

                           jedinice inženjerstva (uključujući razminiranje);

                           (c)

                           jedinice prijevoza i logistike; i

                           (d)

                           jedinice kiberobrane.

               4.   Mjera pomoći traje 36 mjeseci od datuma sklapanja prvog ugovora između administratora za mjere pomoći koji djeluje kao dužnosnik za ovjeravanje i subjekta iz članka 4. stavka 2. ove Odluke u skladu s člankom 32. stavkom 2. točkom (a) Odluke (ZVSP) 2021/509.

            Članak 2.
            Financijski aranžmani

               1.   Financijski referentni iznos namijenjen pokrivanju rashoda povezanih s mjerom pomoći iznosi najviše 31 000 000 EUR. U skladu s člankom 29. stavkom 5. Odluke (ZVSP) 2021/509 administrator za mjere pomoći može nakon donošenja ove Odluke poslati poziv na dodjelu doprinosâ, do 27 900 000 EUR. Sredstva za koja je administrator poslao poziv upotrebljavaju se samo za plaćanje troškova u okviru ograničenja koje je odobrio odbor osnovan Odlukom (ZVSP) 2021/509 u izmjeni proračuna za 2021. koji odgovara ovoj mjeri pomoći.

               2.   Svim se rashodima upravlja u skladu s Odlukom (ZVSP) 2021/509 i pravilima za izvršenje prihoda i rashoda koji se financiraju u okviru Instrumenta.

            Članak 3.
            Aranžmani s korisnikom

               1.   Visoki predstavnik dogovara potrebne aranžmane s korisnikom kako bi se osiguralo da korisnik poštuje zahtjeve i uvjete utvrđene ovom Odlukom, što je uvjet za pružanje potpore u okviru mjere pomoći.

               2.   Aranžmani iz stavka 1. uključuju odredbe kojima se korisnika obvezuje da osigura:

                           (a)

                           da jedinice ukrajinskih oružanih snaga koje primaju potporu u okviru mjere pomoći poštuju relevantno međunarodno pravo, posebno međunarodno pravo u području ljudskih prava i međunarodno humanitarno pravo;

                           (b)

                           pravilnu i učinkovitu upotrebu imovine pružene u okviru mjere pomoći u svrhe za koje je pružena;

                           (c)

                           dostatno održavanje sve imovine pružene u okviru mjere pomoći kako bi se osigurale njezina upotrebljivost i operativna dostupnost tijekom njezina vijeka trajanja;

                           (d)

                           da se sva imovina pružena u okviru mjere pomoći neće izgubiti, ili bez suglasnosti Odbora za Instrument osnovanog Odlukom (ZVSP) 2021/509 prenijeti na osobe ili subjekte koji nisu utvrđeni u aranžmanima, na kraju njezina vijeka trajanja.

               3.   Aranžmani iz stavka 1. uključuju odredbe o suspenziji i ukidanju potpore u okviru mjere pomoći za slučaj da se utvrdi da je korisnik prekršio obveze utvrđene u stavku 2.

            Članak 4.
            Provedba

               1.   Visoki predstavnik odgovoran je za osiguravanje provedbe ove Odluke u skladu s Odlukom (ZVSP) 2021/509 i pravilima za izvršenje prihoda i rashoda koji se financiraju u okviru Instrumenta, u skladu s integriranim metodološkim okvirom za procjenu i utvrđivanje potrebnih mjera i kontrola za mjere pomoći u okviru Instrumenta.

               2.   Aktivnosti iz članka 1. stavka 3. provodi:

                           (a)

                           litavska Središnja agencija za upravljanje projektima (CPMA) u pogledu članka 1. stavka 3. točaka (a), (b) i (c); te

                           (b)

                           estonska Akademija e-uprave (eGA) u pogledu članka 1. stavka 3. točke (d).

            Članak 5.
            Praćenje, kontrola i evaluacija

               1.   Visoki predstavnik osigurava praćenje korisnikova poštovanja obveza utvrđenih u skladu s člankom 3. Tim se praćenjem pruža uvid u kontekst i rizike od kršenja obveza utvrđenih u skladu s člankom 3. te se doprinosi sprečavanju takvih kršenja, što uključuje povrede međunarodnog prava u području ljudskih prava i međunarodnog humanitarnog prava od strane jedinica ukrajinskih oružanih snaga koje primaju potporu u okviru mjere pomoći.

               2.   Kontrola opreme i materijala nakon otpreme organizirana je kako slijedi:

                           (a)

                           provjera isporuke, pri čemu potvrde o isporuci moraju potpisati snage krajnjeg korisnika prilikom prijenosa vlasništva;

                           (b)

                           izvješćivanje o inventuri, pri čemu korisnik jednom godišnje mora izvješćivati o inventuri određenih predmeta sve dok Politički i sigurnosni odbor (PSO) ne procijeni da takvo izvješćivanje više nije potrebno;

                           (c)

                           kontrola na licu mjesta, pri čemu korisnik na zahtjev Visokog predstavnika mora omogućiti pristup Visokom predstavniku kako bi se provela kontrola na licu mjesta.

               3.   Visoki predstavnik provodi evaluaciju u obliku strukturirane prve procjene mjere pomoći, šest mjeseci nakon prve isporuke opreme. To može uključivati posjete na licu mjesta radi kontrole opreme, materijala i usluga isporučenih u okviru mjere pomoći ili bilo koje druge učinkovite oblike neovisno pruženih informacija. Završna evaluacija provodi se po završetku isporuke opreme, materijala i usluga u okviru mjere pomoći kako bi se procijenilo je li mjera pomoći doprinijela ostvarivanju navedenih ciljeva.

            Članak 6.
            Izvješćivanje
            Tijekom razdoblja provedbe Visoki predstavnik PSO-u podnosi šestomjesečna izvješća o provedbi mjere pomoći, u skladu s člankom 63. Odluke (ZVSP) 2021/509. Administrator za mjere pomoći redovito obavješćuje Odbor za Instrument osnovan Odlukom (ZVSP) 2021/509 o izvršenju prihoda i rashoda u skladu s člankom 38. te odluke, među ostalim i pružanjem informacija o uključenim dobavljačima i podugovarateljima.

            Članak 7.
            Suspenzija i ukidanje
            PSO može odlučiti u cijelosti ili djelomično suspendirati provedbu mjere pomoći u skladu s člankom 64. Odluke (ZVSP) 2021/509.
            PSO može također preporučiti da Vijeće ukine mjeru pomoći.

            Članak 8.
            Stupanje na snagu
            Ova Odluka stupa na snagu na dan donošenja.

            Sastavljeno u Bruxellesu 2. prosinca 2021.

                  Za Vijeće

                  Predsjednik

               J. VRTOVEC

            (1)  Odluka Vijeća (ZVSP) 2021/509 od 22. ožujka 2021. o uspostavi Europskog instrumenta mirovne pomoći i o stavljanju izvan snage Odluke (ZVSP) 2015/528 (SL L 102, 24.3.2021., str. 14.).

            (2)  SL L 161, 29.5.2014., str. 3.

            (3)  Zajedničko stajalište Vijeća 2008/944/ZVSP od 8. prosinca 2008. o definiranju zajedničkih pravila kojima se uređuje kontrola izvoza vojne tehnologije i opreme (SL L 335, 13.12.2008., str. 99.).